“ไทยพาณิชย์” ขึ้นดอกเบี้ยเงินกู้ 0.40% เริ่ม 1 ม.ค.66
ธนาคารไทยพาณิชย์ ปรับขึ้นอัตราดอกเบี้ยเงินกู้ยืม MLR, MOR และ MRR 0.40% ต่อปี สอดคล้องอัตราเงินนำส่งกองทุนฟื้นฟูและพัฒนาระบบสถาบันการเงิน (FIDF) ที่ปรับสู่ระดับปกติ
ธนาคารไทยพาณิชย์ ปรับขึ้นอัตราดอกเบี้ยเงินกู้ยืม MLR, MOR และ MRR 0.40% ต่อปี สอดคล้องอัตราเงินนำส่งกองทุนฟื้นฟูและพัฒนาระบบสถาบันการเงิน (FIDF) ที่ปรับสู่ระดับปกติ
29 ธ.ค. 2565

นายกฤษณ์ จันทโนทก ประธานเจ้าหน้าที่บริหาร ธนาคารไทยพาณิชย์ จำกัด (มหาชน) กล่าวว่า ตามที่ธนาคารแห่งประเทศไทยได้ปรับเพิ่มอัตราเงินนำส่งจากสถาบันการเงินเข้ากองทุนฟื้นฟูและพัฒนาระบบสถาบันการเงิน (FIDF) กลับสู่ระดับปกติที่อัตรา 0.46% ต่อปี จากที่เคยปรับลดลงเหลืออัตรา 0.23% ต่อปี เป็นกรณีพิเศษในช่วงปี 2563-2565 เพื่อให้สถาบันการเงินส่งผ่านต้นทุนที่ลดลงไปช่วยเหลือลูกหนี้ในช่วงการแพร่ระบาดของโควิด-19 โดยมีแนวทางให้สถาบันการเงินกลับมาส่งเงินเข้า FIDF ในอัตราเดิมตั้งแต่ต้นปี 2566 เป็นต้นไปนั้น ธนาคารไทยพาณิชย์จึงมีความจำเป็นต้องปรับขึ้นอัตราดอกเบี้ยเงินกู้ยืม MLR, MOR และ MRR ในอัตรา 0.40% ต่อปี ซึ่งเท่ากับอัตราที่ธนาคารได้ปรับลดอัตราดอกเบี้ยเงินกู้ยืมลงตั้งแต่เริ่มมาตรการปรับลดอัตราเงินนำส่งเข้า FIDF นี้เมื่อเดือนเมษายน 2563
โดยอัตราดอกเบี้ยเงินกู้ลูกค้ารายย่อยชั้นดี (Minimum Retail Rate) จากปัจจุบันอยู่ที่ 6.12% เป็น 6.52% ต่อปี อัตราดอกเบี้ยที่เรียกเก็บจากลูกค้ารายใหญ่ชั้นดี (Minimum Loan Rate) จากปัจจุบันอยู่ที่ 5.75% เป็น 6.15% ต่อปี และอัตราดอกเบี้ยที่เรียกเก็บจากลูกค้ารายใหญ่ชั้นดีประเภทเงินเบิกเกินบัญชี (Minimum Overdraft Rate) จากปัจจุบันอยู่ที่ 6.345% เป็น 6.745% ต่อปี ทั้งนี้อัตราดอกเบี้ยใหม่จะมีผลตั้งแต่วันที่ 1 มกราคม 2566 เป็นต้นไป
อนึ่งธนาคารไทยพาณิชย์ตระหนักถึงผลกระทบที่จะเกิดขึ้นกับลูกค้าของธนาคารจากการปรับอัตราดอกเบี้ยเงินกู้ในครั้งนี้ ดังนั้น ธนาคารจึงยังคงมาตรการพิเศษในการช่วยเหลือลูกค้าในด้านต่างๆ ต่อไป โดยเฉพาะกลุ่มลูกค้าที่ยังเปราะบาง โดยคำนึงถึงศักยภาพและโอกาสในการปรับตัวของลูกค้าในอนาคต สำหรับลูกค้าที่ประสงค์จะขอรับความช่วยเหลือหรือคำปรึกษาสามารถติดต่อธนาคารได้ในช่องทางที่ลูกค้าติดต่ออยู่ หรือ สามารถสอบถามได้ที่ศูนย์บริการลูกค้า SCB Call Center 02-777-7777